Il-Ministru Farrugia f'laqgħa mal-Għaqda tal-Pensjonanti tal-GWU F'laqgħa bejn il-Ministru għall-Anzjani u l-Anzjanità Attiva Michael Farrugia u r-rappreżentanti tal-Għaqda tal-Pensjonanti tal-General Workers' Union, ġew diskussi l-ilmenti u s-suġġerimenti tal-mijiet ta' membri tal-għaqda, fosthom il-kwistjoni tas-solitudni fost l-anzjani li jgħixu waħedhom u l-bżonn li ċerti servizzi jitjiebu u jingħataw id-dimensjoni għall-bżonnijiet tal-lum. Suġġett ieħor diskuss kien il-kwistjoni tad-dimensja. Il-Ministru Michael Farrugia spjega li fl-aħħar ġimgħat sar xogħol biex jaraw kif jitħaddmu s-servizzi għall-anzjani bil-ħsieb li jitjiebu u li jiġu eliminati ċerti problemi li jtawlu l-proċess, xogħol immirat biex ikomplu jibnu fuq dak li hu tajjeb u jeliminaw ċerti proċessi li jistgħu jtellfu dan it-titjib. Il-Ministru Michael Farrugia qal li, "Diġà nbeda xogħol biex jingħata aktar servizz ta' wifi fid-djar u fiċ-ċentri tal-anzjani filwaqt li ntejbu s-servizz ukoll fil-qasam tad-dimensja u l-meals-on-wheels". Fi tmiem il-laqgħa, l-Għaqda tal-Pensjonanti tal-General Workers' Union wegħdet lill-Ministru Michael Farrugia li se tkompli żżomm kuntatt sabiex jibqgħu jinstemgħu u jiġu diskussi t-talbiet tal-membri tal-għaqda.